อู่เครือวิริยะยกเครื่องซ่อมรถ
ดึงสมาร์ตโฟนตามงานเคลมหวังเพิ่มราคา-ดึงลูกค้าเก่า
13 ก.ย. 2554

ดึงสมาร์ตโฟนตามงานเคลมหวังเพิ่มราคา-ดึงลูกค้าเก่า
ชมรมศูนย์ซ่อมมาตรฐานวิริยะประกันภัย ให้ลูกค้าตามงานซ่อมผ่านสมาร์ตโฟนค้นหาอู่รัศมี 5 กม.ปรับคุณภาพซ่อมหวังประกันภัยเพิ่มค่าจ้าง
นายวรกุล บุณยัษฐิติ ประธานชมรมศูนย์ซ่อมมาตรฐานวิริยะประกันภัย เปิดเผยว่า ศูนย์ซ่อมทั้ง 140 แห่งของวิริยะฯ ในกรุงเทพฯ และปริมณฑล ร่วมกันนำเทคโนโลยีเข้ามาใช้เพิ่มความสะดวกสบายในการติดตามงานซ่อมรถยนต์ ซึ่งเป็นส่วนหนึ่งของบริการเคลมสินไหมทดแทน ให้กับโดยลูกค้าประกันภัยรถยนต์ของบริษัทวิริยะประกันภัย โดยให้ลูกค้าติดตั้งโปรแกรมบนโทรศัพท์มือถือทั่วไป ไอโฟน และไอแพด ก็สามารถที่จะค้นหาอู่ในบริเวณ 5 กม. ณ จุดเกิดเหตุ และเส้นทางไปอู่นั้นๆ
นอกจากนี้ ลูกค้าสามารถติดตามความคืบหน้าการซ่อมรถผ่านมือถือ ซึ่งแต่ละอู่จะมีการถ่ายภาพและแจ้งความคืบหน้าการซ่อมไว้ที่เว็บไซต์ได้ตลอดเวลา โดยไม่ต้องเสียเวลานั่งรถไปดูที่อู่ รวมถึงลูกค้าที่เดินทางไปต่างประเทศก็สามารถติดตามความคืบหน้าการซ่อมได้โดยไม่ต้องเสียเงินในการโทร.สอบถาม
“เรายังได้หันมาใช้สีที่เป็นมิตรกับสิ่งแวดล้อม ที่ใช้น้ำเป็นตัวทำละลายในสี มาตรฐานเดียวกับยุโรปใช้และมีแนวโน้มที่ประเทศต่างๆ ทั่วโลกจะหันมาใช้สีตัวนี้มากขึ้น จากเดิมที่ใช้สีที่มีสารทินเนอร์เป็นตัวทำละลาย” นายวรกุล กล่าว
นายวรกุล กล่าวว่า การพัฒนาคุณภาพบริการเพื่อรักษาฐานลูกค้าเก่าให้ใช้บริการกับอู่อย่างต่อเนื่อง และเพื่อให้ได้ราคาค่าซ่อมจากบริษัทประกันภัยที่ดีขึ้น ซึ่งทางบริษัท วิริยะประกันภัย ได้ออกตรวจสอบคุณภาพอู่อีกครั้งเพื่อดูมาตรฐานการซ่อมของแต่ละอู่ใหม่ เพราะอาจจะมีบางอู่ที่ละเลยบางอย่างทำให้อู่หันมาปรับปรุงตัวเองให้ได้มาตรฐานที่สูงขึ้น
อย่างไรก็ตาม ชมรมศูนย์ซ่อมมาตรฐานวิริยะประกันภัยไม่ได้รับเฉพาะรถของลูกค้าบริษัท วิริยะฯ เท่านั้น แต่รับซ่อมรถลูกค้าของบริษัทประกันภัยอื่นๆ ด้วย เพราะลูกค้าบางกลุ่มเลือกอู่เองจากความไว้ใจในบริการ หากบริษัทประกันภัยไม่จ่ายค่าซ่อมตามที่อู่เรียกร้องจะทำให้ลูกค้าต้องจ่ายส่วนเกิน
สำหรับกลุ่มลูกค้าที่มีปัญหาเรื่องได้รับค่าสินไหมไม่ครอบคลุมค่าซ่อมจริงมักจะเป็นกลุ่มขับรถใหม่เพิ่งจะขับรถ ที่จะมองหาเบี้ยประกันภัยรถยนต์ราคาถูกเป็นอันดับแรก ไม่สนใจประวัติการจ่ายค่าสินไหมทดแทนของบริษัทประกันภัย
“ลูกค้าที่มีประสบการณ์ขับรถมานานจะเลือกบริษัทประกันภัยก่อน แล้วเลือกราคา จึงไม่ค่อยมีปัญหาเรื่องการเคลม จะเห็นว่าบริษัทประกันภัยที่จ่ายค่าซ่อมรถตามความเป็นจริงจะได้รับความนิยมและทำยอดขายประกันภัยรถยนต์เพิ่มขึ้นได้ทุกปี” นายวรกุล กล่าว